## La Generalitat renova les ajudes de 2,3 milions d’euros per a projectes d’inclusió i desenrotllament comunitari i inclou subvencions per a zones afectades per la DANA

*** Les subvencions es destinen a fomentar la inclusió social de persones o unitats familiars en situació de vulnerabilitat
* També rebran suport els projectes que fomenten la participació social i cultural de col·lectius vulnerables i el foment de l’entorn afectiu**

La Vicepresidència Primera i Conselleria de Servicis Socials, Igualtat i Vivenda, a través de la Direcció General d’Inclusió i Cooperació, ha convocat subvencions per un import total de 2.300.000 euros per a finançar projectes en matèria d’inclusió i desenrotllament comunitari durant l’exercici 2025. Com a novetat, enguany es podran presentar projectes que desenrotllen actuacions relacionades amb el foment de participació social i cultural de col·lectius vulnerables en els municipis afectats per la riuada del passat mes d’octubre.

L’objecte de la convocatòria és subvencionar actuacions desenrotllades fins al 31 de desembre de 2025 per entitats privades sense ànim de lucre. Estes ajudes finançaran dos modalitats de projectes. D’una banda, els que es dirigixen a persones o unitats familiars que es troben en situació de vulnerabilitat i, en segon lloc, els projectes destinats al desenrotllament comunitari i el foment de l’àmbit relacional.

Concretament, la primera modalitat es destina a finançar actuacions dirigides a l’atenció de necessitats bàsiques, d’atenció ambulatòria, diürna i nocturna, servicis d’acollida i d’higiene personal per a les persones en situació de vulnerabilitat o risc d’exclusió social.

La segona modalitat preveu l’execució de projectes destinats al foment de participació social i cultural de col·lectius vulnerables, així com el foment de l’entorn afectiu i la intervenció comunitària d’estos col·lectius.

**Termini i presentació de sol·licituds**

Les entitats interessades han de presentar les seues sol·licituds a partir de l’endemà de la publicació de la convocatòria en el *Diari Oficial de la Generalitat Valenciana* (DOGV) i durant el termini d’un mes, des del 6 de març fins al 7 d’abril de 2025.

El criteri per a la resolució de les peticions rebudes seguirà el règim de concurrència competitiva.

A més, les sol·licituds han de fer-se via telemàtica a través de la [seu electrònica de la Generalitat](https://sede.gva.es/va/).

Per a saber la documentació necessària, els criteris de valoració i altres requisits de la convocatòria, es pot consultar la resolució publicada en el [DOGV](https://dogv.gva.es/va/resultat-dogv?signatura=2025/4346).

Fecha: 05/03/2025